
Informatīvais ziņojums
“Par apvienoto tiltu pār Daugavu”
Informatīvais ziņojums sniedz pārskatu par apvienotā autoceļa un dzelzceļa tilta pār Daugavu (turpmāk –  Apvienotais tilts) attīstību Rail Baltica projekta ietvaros kopš 2018. gada, izvērtējot līdzšinējos tehniskos risinājumus, finansēšanas iespējas, izmaksu izmaiņas un projekta īstenošanas riskus. Ziņojumā analizēti aktuālie izaicinājumi, tostarp būtiskais izmaksu pieaugums, finansējuma pieejamība un projekta gatavības līmenis, kā arī piedāvāti turpmākie rīcības virzieni, lai nodrošinātu ekonomiski pamatotu un tehniski realizējamu risinājumu.
I. 2021. gada 10. augusta informatīvais ziņojums “Par apvienoto tiltu pār Daugavu” (TA‑1654) 
2021. gada 10. augustā Ministru kabinets pieņēma zināšanai Satiksmes ministrijas (turpmāk – Ministrija) sagatavoto informatīvo ziņojumu “Par apvienoto tiltu pār Daugavu” (TA‑1654; sēdes protokola Nr. 55) (turpmāk – 2021. gada Informatīvais ziņojums). Apvienotā tilta izbūve paredzēta Salaspils un Ķekavas novados, lai nodrošinātu Rail Baltica Eiropas standarta platuma dzelzceļa infrastruktūras un valsts galveno autoceļu A4 (Baltezers–Saulkalne) un A5 (Salaspils–Babīte) Daugavas šķērsojumu vienotā inženiertehniskā risinājumā. Apvienotā tilta kopējās būvniecības izmaksas 2020. gada cenās tika lēstas 199 milj. euro apmērā, tostarp autoceļu daļai – aptuveni 89 milj. euro, neiekļaujot projektēšanas izmaksas 4,5 milj. euro[footnoteRef:1].  [1:  Uz ziņojuma sagatavošanas brīdī Apvienotā tilta projektēšanai izlietotais finansējums no valsts budžeta apakšprogrammas 23.06.00 “Valsts autoceļu uzturēšana un atjaunošana” ir 1,22 milj. euro un no 60.07.00  apakšprogrammas “Eiropas transporta infrastruktūras projekti (Rail Baltica)” ir 3,3 milj. euro.
 ] 

Papildus, ar Ministru kabineta 2023. gada 31. janvāra  sēdes protokollēmumu par “Informatīvais ziņojums “Par Eiropas infrastruktūras savienošanas instrumenta astotā un Militārās mobilitātes pirmā projektu uzsaukuma finansējumu Rail Baltica projektam”” (22-TA-3151) (protokols Nr. 5) 43. § 2. punktu Satiksmes ministrijai ir atļauts uzņemties jaunas budžeta ilgtermiņa saistības (ārvalstu finanšu palīdzībai un valsts budžeta dotācijai no vispārējiem ieņēmumiem) militārās mobilitātes pirmā projektu uzsaukuma finansējuma ietvaros 2022.-2026. gadā Satiksmes ministrijas budžeta apakšprogrammā 60.07.00 "Eiropas transporta infrastruktūras projekti (Rail Baltica)" Rail Baltica publiskās lietošanas dzelzceļa infrastruktūras izveidei 11 846 379 euro apmērā, ko veido Eiropas infrastruktūras savienošanas instrumenta finansējums 4 922 568  euro apmērā un valsts budžeta līdzfinansējums 6 923 811 euro apmērā, tostarp valsts budžeta līdzfinansējums Latvijas aktivitātēm 4 922 567 euro apmērā un valsts budžeta izdevumi pievienotās vērtības nodokļa kompensēšanai 2 001 244 euro apmērā Latvijas aktivitāšu ietvaros.
Projekta īstenošanai tika paredzēts izmantot valsts budžeta līdzekļus un Eiropas Savienības fondu finansējumu, tai skaitā Eiropas Savienības Militārās mobilitātes programmas līdzfinansējuma iespējas līdz 50 % apmērā, savukārt projektēšanas darbi tika veikti Rail Baltica projekta projektēšanas līguma ietvaros, nodrošinot atsevišķu finansējumu autoceļu infrastruktūras daļai. 
2020. gadā Ministrijai ar Eiropas klimata, infrastruktūras un vides izpildaģentūru (turpmāk – CINEA) tika panākta vienošanās, ka tilts pār Daugavu pie Salaspils būs apvienots risinājums – dzelzceļš un autoceļš. CINEA noteica, ka apvienotā dzelzceļa un autoceļa tilta risinājums pār Daugavu ir konceptuāli pieļaujams un atbalstāms kā optimāls tehniskais risinājums Rail Baltica projekta ietvaros, taču tā īstenošana ir saistīta ar vairākiem stingriem nosacījumiem Latvijas pusei: 
· Dzelzceļa un autoceļa komponentēm visos projekta posmos – izpētē, projektēšanā un būvniecībā – ir jābūt pilnībā nodalītām finanšu ziņā, nodrošinot, ka Eiropas infrastruktūras savienošanas instrumenta (turpmāk – CEF) finansējums tiek attiecināts tikai uz dzelzceļa daļu;
· Latvijai pirms projekta uzsākšanas ir jānodrošina pilns finansējums autoceļa daļai no citiem avotiem, nepieļaujot nenoteiktību vai turpmāku finansējuma meklēšanu projekta ieviešanas laikā;
· Visas ar kombinētā risinājuma izvēli saistītās papildu izmaksas pilnā apmērā jāsedz Latvijai, tādējādi nepieļaujot papildu slogu Eiropas Savienības finansējumam;
· Tilta izbūve nedrīkst radīt riskus Rail Baltica projekta kopējo termiņu ievērošanai, un Latvijai kopā ar RB Rail AS (turpmāk – RBR) jānodrošina savlaicīga projekta izpilde, nepieļaujot, ka tilta izbūve kavē Rail Baltica projekta kopējo progresu un termiņu ievērošanu.

II. Tilta pāri Daugavai risinājumi
2019. gadā RBR noslēdza līgumu ar DB Engineering & Consulting GmbH (Nr. 8/2019‑42), kura ietvaros 2020. gadā tika veikta augsta līmeņa priekšizpēte par iespējamiem Daugavas šķērsojuma risinājumiem, analizējot vairākus tehniski iespējamos tilta variantus un to ietekmi uz kapitālieguldījumu (turpmāk – CAPEX) un ekspluatācijas izmaksām (turpmāk – OPEX) visa dzīves cikla ietvarā. Priekšizpētē tika izvērtēti trīs pamatrisinājumu veidi: (i) neatkarīgs dzelzceļa tilts, (ii) neatkarīgs autoceļa tilts paralēli dzelzceļam un (iii) kombinēts autoceļa–dzelzceļa tilts. Dzelzceļa tilta gadījumā tika analizētas gan augsta ātruma (249–300 km/h), gan konvencionāla ātruma (160 km/h) konfigurācijas. Konstatējot, ka CAPEX atšķirības starp šiem variantiem ir nebūtiskas, tika izlemts, ka ekonomiski pamatota ir projektēšana uzreiz ar augsta ātruma parametriem. Kombinētā autoceļa–dzelzceļa tilta gadījumā tika izvērtēti vairāki šķērsgriezuma risinājumi, no kuriem tehniski un ekspluatācijas ziņā par piemērotāko tika atzīts risinājums ar autoceļu augšējā līmenī un dzelzceļu apakšējā līmenī. Šis risinājums nodrošina labāku slodžu sadalījumu, augstāku ekspluatācijas drošību un efektīvāku uzturēšanu ilgtermiņā. Finanšu analīze rāda (1. tabula), ka kombinētā tilta CAPEX ir nedaudz augstāks nekā divu atsevišķu tiltu kopējās investīcijas, savukārt OPEX rādītāji ir līdzvērtīgi. Vienlaikus kombinētais risinājums samazina projektu īstenošanas riskus, novērš paralēlu būvdarbu konfliktus, kā arī ļauj izvairīties no dublētām izpētes, projektēšanas un saskaņošanas procedūrām. Šie aspekti nav pilnībā atspoguļoti finanšu salīdzinājumā, taču tiem ir būtiska nozīme projekta vadības, termiņu un risku kontroles kontekstā.
1. tabula. CAPEX un OPEX kopsavilkums 2020. gada cenās (augsta līmeņa)
	Risinājums
	CAPEX
	OPEX gadā

	1a – Dzelzceļa tilts, 300 km/h
	~46,6 milj. euro
	~0,62 milj. euro

	1b – Dzelzceļa tilts, 160 km/h
	~46,3 milj. euro
	~0,62 milj. euro

	1c – Autoceļa tilts[footnoteRef:2] [2:  Atbilstoši VSIA “Latvijas Valsts ceļi” pasūtītā izpētes projekta “E67 Via Baltica posma a/c A4 (Saulkalne) – Bauska (Ārce) attīstības izpēte”, kas pabeigts 2010. gadā, ietvaros veiktajai izmaksu analīzei, pielīdzinot saistītās infrastruktūras apjomu Apvienotā tilta projektā paredzētajam,  atsevišķa autoceļa tilta un ar to saistītās infrastruktūras izbūves izmaksas 2020. gada cenās sastāda 130 milj. euro.
  ] 

	~62,5 milj. euro
	~0,86 milj. euro

	2a – Kombinēts tilts, 300 km/h
	~119,0 milj. euro
	~1,47 milj. euro

	2b – Kombinēts tilts, 160 km/h
	~116,7 milj. euro
	~1,45 milj. euro


Pamatojoties uz minēto augsta līmeņa priekšizpēti, 2020. gadā kā tehniski un ekonomiski pamatotākais risinājums tika izvēlēts kombinētais autoceļa un dzelzceļa tilta variants “2a – autoceļš augšējā līmenī, dzelzceļš apakšējā līmenī”, paredzot konstrukcijas projektēšanu atbilstoši augsta ātruma infrastruktūras parametriem (249–300 km/h). Minētās priekšizpētes secinājumi kalpoja par pamatu Ministrijas lēmumam virzīt attiecīgo tehnisko risinājumu izvērtēšanai CINEA, kā arī sagatavot un iesniegt Ministru kabinetā 2021. gada 10. augusta informatīvo ziņojumu “Par apvienoto tiltu pār Daugavu” (TA‑1654). Līdz ar to izvēlētais risinājums ir konsekventi nostiprināts gan nacionālā līmenī, pieņemot attiecīgus Ministru kabineta lēmumus, gan saskaņots ar Eiropas Komisijas institucionālo ietvaru, gan nodrošinot nepārprotamu tehnisko risinājumu Rail Baltica projekta ieviešanai.
Rail Baltica projekta ieviesējorganizācija – RBR vada un organizē Apvienotā tilta izbūves būvprojektus, kas sadalīti sekojošu būvatļauju ietvaros (1. attēls): 
· DS2 DPS3 BP2: Ātrgaitas dzelzceļa līnija “Rail Baltica”. Posms “Vangaži – Salaspils – Misa”. Dzelzceļa posma daļas būvniecība Salaspils novadā no valsts akciju sabiedrības Latvijas Dzelzceļa 1520mm dzelzceļa līnijas līdz Daugavai;
· DS2 DPS3 BP3: Ātrgaitas dzelzceļa līnija “Rail Baltica”. Posms “Vangaži – Salaspils – Misa”. Apvienotā autoceļa un dzelzceļa tilta būvniecība pāri Daugavas upei;
· DS2 DPS3 BP4: Ātrgaitas dzelzceļa līnija “Rail Baltica”. Posms “Vangaži–Salaspils–Misa”. Dzelzceļa posma būvniecība Ķekavas novadā no Daugavas līdz valsts reģionālajam autoceļam P85 un autoceļu mezglam starp valsts galveno autoceļu A4 un valsts reģionālo autoceļu P85.

1. attēls. Apvienotā tilta būvatļaujas
2026. gada martā būvatļauju projektēšanas nosacījumu izpilde (gala skaņojums būvprojektā) ir saņemta Būvatļaujā DS2 DPS3 BP3 – Akvatorija daļa. Abās Būvatļaujās uz ziemeļiem un dienvidiem no Akvatorija daļas projektēšanas darbi vēl turpinās, plānojot projektēšanas nosacījumu izpildi 2026. gada laikā.
Ņemot vērā, ka šobrīd nav pabeigti projektēšanas darbi un atbilstoši Sabiedrības vajadzībām nepieciešamā nekustamā īpašuma atsavināšanas likumā noteiktajam privātpersonām piederošs īpašums var tikt atvasināts tikai tik daudz, cik nepieciešams Rail Baltica projektam, līdz ar to šobrīd īpašumu atsavināšana šajā posmā ir apturēta.
2023. gada 21. decembrī tika noslēgts būvniecības līgums (turpmāk – Būvniecības Līgums) starp sabiedrību ar ierobežotu atbildību “Eiropas dzelzceļa līnijas” (turpmāk – EDZL)  un E.R.B. RAIL JV (turpmāk – ERB), kurā Apvienotā tilta izbūve ir paredzēta kā izvēles (optional) fāze. Būvniecības Līgumā noteikts, ka pienākums pasūtīt minēto fāzi iestājas tikai pēc detalizēta resursu un izmaksu plāna apstiprināšanas un darbu uzsākšanas akta noformēšanas. EDZL būvprojektu risinājumus – saskaņotu DS2-DPS3-BP3 un izstrādē DS2-DPS3-BP2 un DS2-DPS3-BP4 - ERB iesniedza 2025. gada janvārī, ar gandrīz gada novēlošanos pēc sākotnēji plānotā. Kopš 2025. gada maija Ministrija sadarbībā ar RBR un EDZL, kā arī valsts autoceļu tīkla pārvaldītāju valsts sabiedrību ar ierobežotu atbildību “Latvijas Valsts ceļi” (turpmāk – LVC) izvērtēja izstrādātās apvienotā tilta būvniecības ieceres tehniskos risinājumus. Atsevišķi Ministrija sadarbībā ar RBR un EDZL analizēja risinājumu īstenošanai pieejamo, papildus nepieciešamo finansējuma apjomu un iespējamos finansējuma avotus.  
Skaidrojam, ka uz MM 2023 finansēšanas līguma noslēgšanas brīdi projekta īstenošanai nepieciešamais gatavības līmenis vēl nebija sasniegts. Apvienotā tilta akvatorija daļas projektēšana kavējās. Līdz ar to, Satiksmes ministrijai nebija pamats uzsākt MM 2023 aktivitāšu praktisku ieviešanu. Attiecīgi informācijas sniegšana Ministru kabinetam, kā to paredzēja Ministru kabineta 2023.gada 12.septembra sēdes protokola Nr. 44 72. § 8. punktā dotais uzdevums, tika atlikta līdz brīdim, kad būtu nodrošināti priekšnosacījumi līguma izpildes uzsākšanai. 
Skaidrojam, ka Satiksmes ministrija aktīvi meklēja variantus apvienotā tilta risinājumiem, ar kuriem būtu iespējams saglabāt MM 2023 piešķirto finansējumu. Paralēli ir notikušas sarunas ar Eiropas Komisiju par iespējamiem MM 2023 termiņa pagarinājumam. Tomēr, tika secināts, ka nav iespējams iekļauties MM 2023 termiņos, līdz ar, tiek virzīts šis informatīvais ziņojums. 
Kopš 2025. gada oktobra ir organizētas darba grupas, kurās ir piedalījušies gan Rail Baltica projekta ieviesējorganizācijas – RBR, EDZL, gan saistītās infrastruktūras pārvaldītājs LVC un potenciālais būvdarbu veicējs ERB. ERB ir prezentējis izmaksu un būvdarbu izpildes grafiku izstrādātajiem projektiem gan virs Daugavas akvatorija daļas, gan abu būvatļauju tvērumiem uz dienvidiem un ziemeļiem no Apvienotā tilta. Ministrija norāda, ka ERB piedāvātie risinājumi pārsniedz 2021. gada Informatīvajā ziņojumā noteikto 199 milj. euro slieksni, ņemot vērā izmaksu indeksāciju atbilstoši 2025. gadā piemērojamajam cenu līmenim un Apvienotā tilta būvizmaksas būtu nosakāmas aptuveni 280 milj. euro apmērā. Turklāt būvniecības līguma vienību cenu ietvaros kopējās izmaksas visiem trim būvatļauju tvērumiem veido 744 milj. euro (2. tabula). Finansējums tika piešķirts 2024. gada 23. janvārī noslēgtā militārās mobilitātes finansēšanas līguma 
Nr. 23-LV-TM-RBMMLV-CEF2-3MM (turpmāk – MM 2023) tvērumā par divlīmeņa apvienotā tilta tehniskā risinājuma 8 tiltu balstu būvniecībai. ERB sastādītajā piedāvājumā 
8 tilta balsti tiktu pabeigti 2029. gada pirmajā pusē un to kopējās būvizmaksas sastādītu 168 milj. euro, kas pārsniedz MM 2023 termiņu – 2027. gada 30. jūnijs, un pārsniedz arī finansēšanas līgumā piešķirto finansējumu – 103. milj. euro. Latvijas valsts budžetā vai citu ārvalstu instrumentu mehānismos nav pieejama trūkstošā summa. 
2. tabula. ERB Finanšu aprēķins, 2025. gada oktobris
	Būvatļauja
	Augsta līmeņa izmaksas
2025. gada cenās, EUR

	DS2-DPS3-BP2 (Salaspils puse, Z daļa)
Iekļaujot gan dzelzceļa, gan autoceļa darbus
	273 milj.

	DS2-DPS3-BP3 (Akvatorijs)
Iekļaujot gan dzelzceļa, gan autoceļa darbus
	382 milj.

	DS2-DPS3-BP4 (Daugmales puse, D daļa)
Iekļaujot gan dzelzceļa, gan autoceļa darbus
	89 milj.


Vienlaikus kopš 2025. gada novembra pamattrases būvdarbu izpildītājs ERB ir prezentējis alternatīvus Apvienotā tilta risinājumus, aizstājot divu līmeņa tilta risinājumu ar paralēli organizētu risinājumu, saglabājot gan divceļu 1435mm sliežu dzelzceļa tiltu, gan divjoslu autoceļu un alternatīvo risinājumu izmaksas esošā Būvdarbu Līguma vienības cenu izteiksmē radītu ietaupījumu vismaz 30 % apjomā (3. tabula).
3. Tabula. ERB Finanšu aprēķins alternatīvajam risinājumam, 2025.gada oktobris
	Būvatļauja
	Izmaksu aprēķins
2025. gada cenās, EUR

	DS2-DPS3-BP2 (Salaspils puse, Z daļa)
Iekļaujot gan dzelzceļa, gan autoceļa darbus
	145 milj.

	DS2-DPS3-BP3 (Akvatorijs)
Iekļaujot gan dzelzceļa, gan autoceļa darbus
	299 milj.

	DS2-DPS3-BP4 (Daugmales puse, D daļa)
Iekļaujot gan dzelzceļa, gan autoceļa darbus
	13 milj.


Ņemot vērā 2021. gada 10. augusta sagatavoto informatīvo ziņojumu “Par apvienoto tiltu pār Daugavu” (TA‑1654; sēdes protokola Nr. 55) un tā secinājumus, kā arī CINEA 2020. gada 17. jūlija vēstuli, kas konceptuāli atbalsta apvienotā (duālā) dzelzceļa un autoceļa tilta risinājumu pār Daugavu Rail Baltica projekta ietvarā, bet vienlaikus nepārprotami nosakot, ka Rail Baltica projekta ietvaros piešķirtais CEF finansējums ir attiecināms tikai uz dzelzceļa infrastruktūras daļu. Savukārt autoceļu infrastruktūras daļa, kā arī ar to saistītā projektēšana un visi papildu darbi ir finansējami no citiem finanšu avotiem, kas nav paredzēti Rail Baltica dzelzceļa projekta īstenošanai. Līdz ar to ir jāvērtē atsevišķu projektu būvniecības izmaksas, nodalot dzelzceļa Rail Baltica izmaksas no autoceļu izmaksām, kas būtu arī saskaņā ar Ministru kabineta 2024. gada 10. decembra sēdes protokola (prot. Nr. 52, 102.§) “Informatīvais ziņojums “Par Rail Baltica projekta ieviešanas scenāriju Latvijas teritorijā”” par Rail Baltica projekta pirmajā kārtā iekļaujamo projekta apjomu, kur lēmuma 2.1. apakšpunktā pirmās kārtas tvērums ir definēts: “1435 mm dzelzceļa Rail Baltica pārrobežu savienojuma izveidi no Lietuvas/Latvijas robežas līdz Latvijas/Igaunijas robežai (Lietuvas/Latvijas robeža - Misa - Upeslejas Vangaži - Latvijas/Igaunijas robeža), sākot būvdarbus posmā Lietuvas robeža – Misa”. 
III. Apvienotā tilta pār Daugavu finansējuma instrumenti
Rail Baltica projekta tehniskie risinājumi ir pielāgoti duālai izmantojamībai – civilām un militārām vajadzībām, nodrošinot militārās mobilitātes iespējas gan miera laikā, gan militāra konflikta gadījumā. Rail Baltica spēj kalpot aizsardzības loģistikas mērķiem bruņotu konfliktu laikā, nodrošinot ātru kustību civiliedzīvotāju, militārā personāla, kravu un humānās palīdzības piegādēm no potenciālajām frontes līnijām un uz tām, tādējādi stiprinot Baltijas valstu aizsardzības stratēģiju.
Eiropas Savienības daudzgadu budžeta ietvarā 2021.-2027. gadam Eiropas Savienības dalībvalstis ir paredzējušas atsevišķu militārās mobilitātes attīstības nolūkiem paredzētu fondu, kas pastāv Eiropas infrastruktūras savienošanas instrumenta (turpmāk – EISI) budžeta ietvarā un ko izpilda CINEA. Militārās mobilitātes programmas ietvarā Eiropas Savienības dalībvalstīm ir iespēja attīstīt divējādas lietojamības infrastruktūras projektus, kuru izstrāde paredzētu ievērojamu pienesumu ne tikai nacionālo spēku militārās mobilitātes vajadzībām, bet arī pilnveidotu visu Eiropas Transporta tīklu (Trans-European Transport Network (turpmāk – TEN-T)). Fonds piedāvā līdzfinansējumu divējādas lietojamības transporta infrastruktūras projektu attīstības nolūkiem līdz 50 % no kopējām projekta izmaksām. Apvienotā tilta risinājumi atbilst Eiropas Parlamenta un Padomes Regulas (ES) 2021/821 par divējāda lietojuma preču kontroli nosacījumiem – gan dzelzceļa, gan autoceļa risinājumos, tādēļ militārās mobilitātes finansējums būvniecībai tika piešķirts abu infrastruktūru izbūvei.  
Apvienotā tilta pār Daugavu projektēšana ir iekļauta divos CEF granta līgumos. Tilta konstrukcijas daļa pār Daugavu (akvatorija daļa) projektēšana bija viena no 
2015. gada 24. novembrī parakstītā CEF finansēšanas līguma 
Nr. 2014-EU-TMC-0560-M (turpmāk – CEF1) aktivitātēm (nodevumiem).
Savukārt, balstoties uz 2021. gada Informatīvo ziņojumu, 
2022. gada 20. augustā tika noslēgts CEF militārās mobilitātes finansēšanas līgums 
Nr. 21-LV-TM-RBMMLV CEF2-1MM (turpmāk – MM 2021). Viena no šī granta līguma aktivitātēm (nodevums) ir tilta autoceļa daļas projektēšana, nodrošinot pilnu apvienotā tilta izbūves risinājumu civilajām un militārajām vajadzībām, tai skaitā nepieciešamās papildu satiksmes infrastruktūras – ceļu pārvadu, apļveida krustojumu un citu drošas un nepārtrauktas transporta plūsmas nodrošināšanai būtisku elementu izstrādi, kas nodrošinātu piekļuvi tiltam. 
Apvienotā tilta balstu būvniecības pieteikums CEF militārās mobilitātes trešajam projektu uzsaukumam tika izskatīts Ministru kabineta 2023. gada 12. septembra sēdē 
“Informatīvais ziņojums “Par Rail Baltica projekta Latvijas prioritārajām aktivitātēm Eiropas infrastruktūras savienošanas instrumenta pieteikumā militārās mobilitātes projektu uzsaukumam” (prot. Nr. 44, 72. §; 23-TA-2011), kurā Ministru kabinets konceptuāli atbalstīja Latvijas prioritāro aktivitāšu iekļaušanu Rail Baltica projekta pieteikumā CEF trešajam militārās mobilitātes projektu uzsaukumam.
2023. gadā Ministrija pieteicās nākamajam militārās mobilitātes grantu konkursam, un CINEA atbalstīja vienu no pieteiktajām aktivitātēm – Apvienotā tilta 1. kārtas būvniecību un būvuzraudzību, kā arī projekta ieviešanas atbalsta pasākumus. 
MM 2023 granta līguma mērķis ir nodrošināt Eiropas Savienības līdzfinansējumu militārās mobilitātes prasību integrēšanai Rail Baltica projekta Latvijas daļā, īstenojot apvienotā autoceļa un dzelzceļa tilta pār Daugavu būvniecības pirmo posmu. Granta ietvaros tika finansētas darbības, kas nodrošinātu divējāda lietojuma transporta infrastruktūras izbūvi, TEN-T attīstību un infrastruktūras atbilstību militārās mobilitātes tehniskajām prasībām. MM 2023 nodevums ir Apvienotā Daugavas upes autoceļa un dzelzceļa tilta būvniecības pirmā posma pabeigšana, kas ietver astoņu tilta balstu un viena krasta balsta (abutment) izbūvi un nodošanu. Latvijai MM 2023 ietvaros ir pieejams 103 102 358 euro finansējums, ko veido Eiropas Komisijas finanšu palīdzības daļa 51 551 179 euro un 51 551 179 euro valsts budžeta līdzfinansējums.
Līdz MM 2023 beigām 2027. gada 30. jūnijā CINEA bija jāsaņem šādi starpposma ziņojumi: 2024. gada augustā – par projektēšanas darbu pabeigšanu; 2024. gada septembrī – par projekta pārbaudi un atbilstību būvniecības līguma dokumentiem un pasūtītāja prasībām; 2025. gada martā – par būvlaukuma atvēršanu; 2025. gada septembrī – par divu tilta balstu izbūvi; 2026. gada jūnijā – par sešu tilta balstu izbūvi; savukārt 2027. gada jūnijā – par būvdarbu pabeigšanu un atskaišu iesniegšanu. Faktiskā projekta izpilde ir sekojoša: tilta akvatorija daļas projektēšana tika pabeigta tikai 2025. gada maijā, kad būvprojekts tika nodots EDZL pārbaudei un atbilstības izvērtēšanai attiecībā pret būvniecības līguma prasībām, pēc kā tas tika nodots būvniekam ERB turpmāko darbību uzsākšanai. Līdz ar to starp projektēšanas dokumentācijas nodošanu un faktisko būvdarbu uzsākšanu izveidojās laika nobīde, kas saistīta ar līgumā paredzēto darbu autorizācijas procedūru izpildi un nepieciešamo finansējuma nodrošinājumu. Pat pie pilnas finansējuma pieejamības būvlaukuma atvēršana, ievērojot pamattrases būvniecības līguma nosacījumus un obligātās priekšdarbības, objektīvi būtu iespējama ne agrāk kā 2026. gada otrajā ceturksnī.
Tilta būvniecība no CEF finansējumiem tiek īstenota pakāpeniski, izmantojot vairākus CEF un CEF militārās mobilitātes grantu uzsaukumus – CEF1 Daugavas akvatorija daļas projektēšana, MM 2021 autoceļa daļas projektēšana, MM 2023 finansē balstu izbūvi. Savukārt turpmākajos uzsaukumos bija plānots pieteikties tilta nākamo konstrukcijas elementu izbūvei. Šāda secīga pieeja ir, lai nodrošinātu, ka projekts ir sasniedzis pietiekamu projekta gatavības (project maturity) līmeni. 
2025. gada septembrī un oktobrī Ministrija sadarbībā ar Aizsardzības ministriju piedalījās Eiropas Komisijas Aizsardzības rūpniecības un kosmosa ģenerāldirektorāta (turpmāk – DG DEFIS) organizētajās sarunās par Rīcība Eiropas drošības labā, stiprinot Eiropas aizsardzības industriju (turpmāk – SAFE) finansējuma piesaisti Rail Baltica projektam, sākotnēji vienu no objektiem izvirzot Apvienoto tiltu. DG DEFIS tieši atbalstīja Rail Baltica projekta ietveršanu SAFE finansējuma mehānismā, jo Rail Baltica ir militārās mobilitātes un viens no pieciem nozīmīgākajiem Eiropas prioritārajiem transporta infrastruktūras investīciju projektiem, kas ir Eiropas Savienības TEN‑T tīkla pamatelements. Vienlaicīgi Eiropas Komisija norādīja uz risku, ka piegādes jeb šajā gadījumā projekta realizācija var neiekļauties SAFE ieviešanas termiņā, kas ir 2030.gads. 2025. gada decembrī SAFE finansējuma mehānisma piesaiste Rail Baltica projektam netika atbalstīta, jo tas ir aizņēmuma instruments, kas palielina valsts parādu un fiskālās saistības, nevis dotācija. Finanšu ministrija uzsvēra, ka SAFE neaptur un neatceļ Eiropas Savienības fiskālos noteikumus, un aizņemšanās apjoms ir vērtējams kopsakarā ar valsts ilgtspējīgām budžeta iespējām. SAFE finanšu instrumenta piesaiste sniegtu iespēju finansēt trūkstošo finansējuma daļu, lai izbūvētu nepieciešamo apjomu MM 2023 granta Līguma mērķu sasniegšanai. Vienlaikus Rail Baltica ir Eiropas mēroga civilās transporta infrastruktūras projekts, kura primārais finansēšanas avots ir Eiropas infrastruktūras savienošanas instruments, kas nodrošina līdz pat 85 % attiecināmo izmaksu segumu, savukārt papildu aizņēmumu uzņemšanās projekta paātrināšanai, samazinot finansējumu citām nozarēm, Finanšu ministrijas ieskatā nebūtu uzskatāma par atbildīgu un ilgtspējīgu fiskālo politiku.
2025. gada novembrī Rīgā tika organizēta CINEA delegācijas vizīte, kuras laikā tika sniegta koncentrēta un mērķēta informācija par Rail Baltica projekta progresu Latvijā, īpašu uzsvaru liekot uz Apvienoto tiltu. Prezentācijās un klātienes apskatēs tika detalizēti izklāstīts paveiktais projektēšanas un sagatavošanās darbu posmā, kā arī skaidrota tilta nozīme gan Rail Baltica pamattrases nepārtrauktības nodrošināšanā, gan militārās mobilitātes un stratēģiskās infrastruktūras kontekstā. CINEA pārstāvji tika iepazīstināti ar Apvienotā tilta tehnisko risinājumu loģiku, izbūves secību un līdzšinējo progresu, tostarp ar darbiem, kas īstenoti CEF projektu ietvaros, kā arī ar turpmākajiem soļiem un izaicinājumiem. Šī sadaļa vizītē ieņēma būtisku vietu, uzsverot, ka Apvienotais tilts ir viens no sarežģītākajiem un stratēģiski nozīmīgākajiem Rail Baltica objektiem Latvijā, kura attīstības progress ir cieši saistīts ar visa projekta kopējo ieviešanas tempu un Eiropas Savienības finansējuma efektīvu izmantošanu. Vizītes laikā tika pieaicināti arī ERB pārstāvji, kas prezentēja būvniecības attīstības iespējas, izmaksas un laika grafiku. Ministrija aicināja CINEA pagarināt par diviem gadiem MM 2023 termiņu. CINEA delegācija norādīja uz augstu risku projekta realizācijā, jo starpziņojuma progresa kontekstā vizītes laikā būtu jābūt jau diviem izbūvētiem tilta balstiem un panāktam progresam būvniecībā, kas nav vērojami un būvlaukums nav atvērts Daugavas akvatorijā. CINEA aicināja finansējumu pārtraukt un iekļaut plānotajā, CINEA līmenī paralēli uzsāktajā ReFlow call mehānismā. ReFlow call ietvaros varētu tikt pārdalīti vai atkārtoti izmantoti CEF projektu ietvaros identificētie ietaupījumi ne tikai Latvijā, bet arī Lietuvā, Igaunijā un citviet Eiropā. Šis instruments tiek skatīts kā iespēja novirzīt atbrīvotos finanšu resursus prioritāriem un nobriedušiem Rail Baltica objektiem. Vienlaikus ReFlow call nav automātisks finansējuma avots – tā izmantošana ir cieši saistīta ar visu iesaistīto dalībvalstu progresu, CEF projektu izpildes tempu, kā arī CINEA un Eiropas Komisijas politiskajiem un budžeta lēmumiem. Līdz ar to ReFlow call iespējas tiek vērtētas kā potenciāls instruments nākotnē, saglabājot nepieciešamību paralēli nodrošināt skaidru prioritāšu noteikšanu, gatavību projektu īstenošanai un nacionālā līdzfinansējuma kapacitāti.
2026. gada 2. martā CINEA vēstules veidā informēja Ministriju, ka Eiropas Komisija plāno izbeigt MM 2023, ņemot vērā, ka projekta galvenais uzdevums – Apvienotā tilta pirmā posma būvdarbi – līdz šim nav uzsākts, radot kavējumu, kas pārsniedz vienu gadu. Kavējums pamatots ar būtisku izmaksu pieaugumu un nepieciešamību izvērtēt izmaksu ziņā efektīvāku risinājumu, tostarp projektēšanas optimizāciju, kas nozīmētu pārprojektēšanu un atkārtotu saskaņošanas procesu. Saskaņā ar sniegto informāciju darbus šādos apstākļos būtu iespējams uzsākt ne agrāk kā pēc vismaz divu gadu kavējuma, kas rada būtiskus termiņu riskus un neļauj sasniegt projekta mērķus pat maksimāli pieļaujamā termiņa pagarinājuma gadījumā. Tāpat secināts, ka projekts vairs neatbilst attiecīgā uzaicinājuma brieduma prasībām (project maturity), līdz ar to līguma turpināšana nav iespējama. Eiropas Komisija uzskata, ka līguma izbeigšana ir abu pušu interesēs, jo finansējumu varēs pārdalīt citā uzaicinājumā ReFlow call, saglabājot Latvijai iespēju nākotnē atkārtoti pieteikt šo – Apvienoto tiltu – vai citus projektus CEF mehānismā.
Līdz ar to MM 2023, kura ietvaros Latvija bija saņēmusi avansu 25 775 589,50 euro apmērā ir jāatgriež Eiropas Komisijai. Vienlaikus Ministrija informē, ka MM 2023 līguma ietvaros maksājumi nav veikti, tādējādi nav radušies tādi līdzšinējie izdevumi, kas būtu atzīstami par faktiskiem zaudējumiem. Ņemot vērā, ka MM 2023 tiek pārtraukts, pieņemt zināšanai, ka valsts budžeta līdzfinansējums un priekšfinansējums, kas apstiprināts Ministru kabineta 2023.gada 12.septembra  sēdes protokollēmuma (prot. Nr. 44) 72. § vairs nav nepieciešams.
IV. Turpmākā rīcība
Ņemot vērā augstāk minētos apstākļus, Satiksmes ministrijas redzējums sadarbībā ar RBR, EDZL un LVC paredz turpināt sistemātisku darbu pie tilta pār Daugavu tehnisko risinājumu optimizācijas, izvērtējot projekta īstenošanai pieejamos un potenciāli piesaistāmos finansējuma avotus. Ministrija saglabā kā atskaites punktu 2021. gada informatīvajā ziņojumā noteikto sākotnējo izmaksu aplēsi 199 milj. euro apmērā, vienlaikus konstatējot, ka, piemērojot attiecīgo indeksāciju un tirgus cenu pieaugumu, līdzvērtīga projekta realizācijas vērtība 2025. gada cenu līmenī ir pieaugusi līdz aptuveni 280 milj. euro. Ņemot vērā būtisko izmaksu pieaugumu, finansējuma pieejamības ierobežojumus, kā arī projekta gatavības (project maturity) un termiņu riskus, Ministrija uzskata par nepieciešamu veikt turpmāku projekta tvēruma, tehnisko risinājumu un ieviešanas mehānisma pārskatīšanu, lai nodrošinātu finansiāli izpildāmu, tehniski pamatotu un ar Rail Baltica projekta prioritātēm saskaņotu risinājumu. Līdz ar to Ministrijas nākamās darbības ir:
· adaptēt un optimizēt līdzšinējos projektēšanas risinājumus, izmantojot CEF1 un MM 2021 projektu nodevumus, vēršoties Ministru kabinetā pēc līdzekļu piešķiršanas Rail Baltica DS2 posma adaptācijai, iekļaujot tiltu risinājumus;
· precizēt tilta vai atsevišķu tiltu risinājumu faktiskās izmaksas, kam nebūtu jāpārsniedz aptuveni 280 milj. euro sadalot tās atsevišķās pozīcijās – dzelzceļa un autoceļa daļa, ņemot vērā tirgus situāciju un indeksāciju, kā arī izstrādājot salāgotu būvniecības realizāciju;
· uzdot EDZL izvērtēt nepieciešamību izsludināt jaunu iepirkumu par tilta pār Daugavu un to saistīto būvatļauju būvniecību, ņemot vērā esošo noslēgto būvniecības Līgumu ar ERB, veicot pamattrases būvniecības līguma juridiski tehnisko analīzi par finansiālo ietekmi par izvēles daļu izslēgšanu no būvniecības Līguma;
· jauna iepirkuma gadījumā, uzdot EDZL sagatavot nepieciešamo dokumentāciju jaunam būvniecības iepirkumam, pirms tam sastādot riska novērtējuma plānu;
· ņemot vērā, ka CINEA finansējums attiecināms tikai dzelzceļa infrastruktūrai:
· dzelzceļa daļai veikt visus nepieciešamos sagatavošanās darbus, lai nākamajā CEF un/vai CEF militārās mobilitātes uzsaukumā varētu iesniegt kvalitatīvu un pamatotu pieteikumu, kas atbilst CINEA un EK prasībām, tostarp nodrošinot pietiekamu projekta gatavības (project maturity) līmeni; 
· autoceļa daļai izvērtēt atsevišķus īstenošanas un finansēšanas modeļus, tai skaitā publiskās un privātās partnerības (PPP) iespējas, kā arī nodrošināt alternatīvu tehnisko risinājumu analīzi, paredzot iespēju autoceļu infrastruktūru realizēt neatkarīgi no dzelzceļa.
· nodrošināt, ka izvēlētais tilta risinājums ir finansiāli izpildāms, tehniski pamatots un atbilst Rail Baltica projekta kopējai infrastruktūras attīstībai, paredzot alternatīvus īstenošanas scenārijus un ievērojot 2024. gada 10.decembra lēmumu 
(ID. Nr. 24-TA-2704) par Rail Baltica projekta pirmajā kārtā iekļaujamo projekta apjomu.

Satiksmes ministrs								R.Kozlovskis

Apsitis, 67028321
Edvards.Apsitis@sam.gov.lv 

